尔时释迦牟尼佛。复告诸天仙众。汝等谛听。妙吉祥童子此陀罗尼。我今欲说曼陀罗法及念诵法设火食法速令成就。若有人能持此陀罗尼最胜妙法。若不知吉祥之日及诸星等。汝诸天神勿为障碍。若有能行我教法者。汝等天众护持是人。一切鬼神及诸毒恶毗那夜迦等。亦当守护不得损害。方便护念。于十力教中令生信解。说是语已即入三摩地。所谓一切如来顶生三昧。除诸有情不善业故。尔时世尊入彼三摩地已。十方诸佛观察如来在清净天宫。一一皆来集会。各请释迦牟尼佛说咒而说颂曰(颂中初句佛说大威德者三藏云梵本称说说而笔受者为不顺方言故称佛说)
佛说大威德 为利诸有情
能成一切咒 愿者皆满足
一切佛已说 此咒王威德
能于诸咒中 一字为尊上
顶生大威德 其力难思议
善除诸妖邪 退诸恶星宿
毒害母神等 及彼那夜迦
恶愿诸鬼神 逼恼有情者
当来浊世中 诵持得安乐
善哉天人师 愿为众生说
尔时十方诸佛。说此颂已默然而住。当尔之时三千大千世界一切有情所住之处。忽然之间放大火焰威光赫耀。而皆不损一有情类
尔时释迦牟尼如来观察一切清净天宫。告诸菩萨摩诃萨及诸缘觉声闻天仙诸大众言。汝等谛听即说颂曰
告诸佛子等 汝等今善听
我今说此咒 具足诸功德
当来恶世时 我法将欲灭
能于此时中 护持我末法
能除世间恶 毒害诸鬼神
及诸天魔人 一切诸咒法
若闻此咒名 皆悉自摧伏
我灭度之后 分布舍利已
当隐诸相好 变身为此咒
佛有二种身 真身及化身
若能供养者 福德无有异
此咒亦如是 一切诸天人
能生希有心 受持及供养
所得诸功德 如我身无异
此咒王功德 我今但略说
尔时世尊说此颂已。为诸众会说斯转轮王如来顶髻之法。能令他法速即毁坏。能令自法速得成就。一切菩萨所共赞叹。诵念之处。于四方面五百驿内。一切恶鬼皆自驰散。一切咒师行其本法。闻此咒已皆悉摧坏。一切诸天所有神通皆悉退失。其持咒者欲灭他法不灭他法。由持咒者所存念处。一切世间及出世间诸持咒者。及诸恶星无不摧伏